తగ్గుతున్న 'వృద్ధి' అంచనాలు
నవతెలంగాణ- బ్యూరో
భారత వృద్ధి రేటుపై వివిధ రేటింగ్‌ ఎజెన్సీలు, కేంద్ర మంత్రులు, భారతీయ రిజర్వు బ్యాంకులు భిన్నమైన అంచనాలను వెల్లడిస్తున్నాయి. స్థూలంగా మాత్రం ప్రస్తుత ఆర్థ్ధిక సంవత్సరంలో వృద్ధి రేటు అంచనాలు తగ్గుతాయని స్పష్టం చేస్తున్నాయి. భారత గ్రామీణ ఆర్థిక వ్యవస్థ స్తబ్ధతలోనే కొనసాగుతుందని ప్రముఖ రేటింగ్‌ ఎజెన్సీ మూడీస్‌ గత మూడు, నాలుగు రోజుల క్రితం అంచనాలను వెలువరించింది. దీనికి తోడు రానున్న ఏళ్లలో భారత వృద్ధి రేటు 8 శాతానికి చేరుతుందన్న కేంద్ర మంత్రులు అరుణ్‌ జైట్లీ, వెంకయ్య నాయుడు చేసిన వ్యాఖ్యలు వృద్ధిపై అనుమానాలను రేకెత్తిస్తున్నాయి. అంటే ఈ ఏడాది ఎనిమిది శాతం వృద్ధి అనుమానమే అని వారి వ్యాఖ్యల్లో అర్థం వెల్లడవుతుంది. ఆర్‌బీఐ గవర్నర్‌ రఘురాం రాజన్‌ ప్రపంచ ఆర్ధిక వ్యవస్థపై అనుమానాలు వ్యక్తం చేయడం, ఈ ప్రభావం భారత్‌పై పడుతుందన్న ఆయన ప్రకటన దేశ ఆర్ధికాభివృద్ధి రేటును దెబ్బతీస్తుందని స్పష్టం చేస్తోంది.
7.8 శాతానికి తగ్గించిన ఫిచ్‌
ప్రస్తుత ఆర్థిక సంవత్సరంలో భారత వృద్ధి రేటు అంచనాలను గ్లోబల్‌ రేటింగ్‌ ఎజెన్సీ ఫిచ్‌ తగ్గించింది. 2015-16లో వృద్ధి రేటును 7.8 శాతంగా అంచనా వేసింది. ఇంతక్రితం 8 శాతంగా ఉంటుందని పేర్కొంది. 2016-17లో 8.1 శాతంగా, 2017-18లో 8.0 శాతంగా చోటు చేసుకోవచ్చని తెలిపింది. పెట్టుబడుల్లో నెలకొన్న స్తబ్ధ్దత, సంస్థాగత సంస్కరణల అమలు అంచనాలకు అనుగుణంగా లేవని ఫిచ్‌ పేర్కొంది.
7.6 శాతం మించదు : ఇక్రా
మార్చి 2016తో ముగిసే ఏడాదిలో భారత వృద్ధి రేటు 7.4-7.6 శాతం మధ్య నమోదయ్యే అవకాశాలున్నాయని రేటింగ్‌ ఎజెన్సీ ఇక్రా అంచనా వేసింది. ఈ ఏడాది జూన్‌లో అంచనాలు మించి వర్షపాతం నమోదవడంతో, వడ్డీ రేట్ల కోతకు అవకాశాలున్నాయని పేర్కొంది. ఇప్పటి వరకు దేశంలో బాగానే వర్షపాతం చోటు చేసుకున్నప్పటికీ, 2015-16 రెండో దశలో వినియోగం ప్రధానమైందని ఇక్రా పేర్కొంది. 2014-15లో 7.3 శాతం వృద్ధి కంటే స్వల్పంగానే మెరుగ్గా ఉంటుందని పేర్కొంది. ఈ ఏడాది వినియోగదారుల ద్రవ్యోల్బణం సూచీ 4-6 శాతంగా ఉంటుందని పేర్కొంది. గ్రీసు సంక్షోభం, అమెరికా ఫెడరల్‌ రిజర్వు వడ్డీ రేట్ల ప్రభావం భారత విదేశీ మారకంపై ప్రభావం చూపుతుందని ఇక్రా పేర్కొంది.
8% వృద్ధిని అధిగమిస్తాం : వెంకయ్య నాయుడు
రానున్న ఏళ్లలో 8 శాతం వృద్ధి సాధిస్తామని కేంద్ర పట్టణాభివృద్ధి శాఖ మంత్రి వెంకయ్య నాయుడు అన్నారు. ప్రస్తుత స్నేహపూర్వక వ్యాపార విధానాన్ని అమెరికా పెట్టుబడిదార్లు అందిపుచ్చుకోవాలని అన్నారు. వాషింగ్టన్‌లో యుఎస్‌ ఇండియా బిజినెస్‌ కౌన్సిల్‌ (యుఎస్‌ఐబిసి) ఏర్పాటు చేసిన అమెరికా పారిశ్రామికవేత్తల రౌండ్‌ టేబుల్‌ సమావేశంలో మంత్రి పాల్గొని మాట్లాడారు. వెంకయ్య నాయుడు ప్రస్తుతం అమెరికా ఐదు రోజుల అనాధికార పర్యటనలో ఉన్నారు. దేశంలో 100 స్మార్ట్‌సిటీలను అభివృద్ధి చేయాలని లక్ష్యంగా పెట్టుకున్నామన్నారు.
మీ స్నేహితులకు రికమెండ్ చెయ్యండి